Imtella' Ġunju 27, 2020 - Aġġornata 27 Ta' Ġunju, 2020 5:16pm Il-Kap tal-Partit Nazzjonalista, Adrian Delia, tenna li ltaqa' darba biss ma' Yorgen Fenech fil-preżenza ta' negozjanti oħrajn qabel sar magħruf li hu s-sid tal-kumpanija 17 Black. Intervistat fuq il-midja tal-Partit Nazzjonalista, Dr Delia qal li l-Prim Ministru mhux jieħu deċiżjonijiet, u l-indeċiżjonijiet tiegħu se jwasslu biex il-pajjiż ma jgħaddix mit-test tal-Moneyval. Il-Kap tal-Partit Nazzjonalista, Adrian Delia, qal l-ebda attakki u allegazzjonijiet kontrih mhuma se jwaqqfuh milli jkompli fil-ġlieda kontra l-korruzzjoni, għas-sewwa, il-verità u l-ġustizzja. Intervistat mill-ġurnalist tal-MaltaToday Kurt Sansone, Dr Delia qal li ma' Yorgen Fenech iltaqa' darba biss fil-preżenza ta' negozjanti oħrajn waqt ikla f'razzett qabel sar magħruf l-involviment tiegħu fil-kumpanija 17 Black. Huwa qal li ma jafx lis-Sur Fenech u din il-laqgħa kienet parti mil-laqgħat li jkollu man-negozjanti Maltin. Dwar l-allegazzjoni li s-Sur Fenech offra eluf ta' ewro lill-Partit Nazzjonalista biex jimmina l-kandidatura ta' David Casa, il-Kap Nazzjonalista qal li ħadd qatt m'avvinċinah bi flus kemm ilu fil-kariga. Qal li jekk xi ħadd jazzarda jagħmel hekk lilu jew lil xi ħadd madwaru jieħu l-passi minnufih. Dr Delia sejjaħ l-allegazzjoni li Pierre Portelli kien imur jiġbor €20,000 minn Portomaso bħala invenzjoni u stqarr li jħossu trankwill għax fi kliemu x-xhieda ta' Keith Schembri ċaħduha erba' minn nies. Il-Kap Nazzjonalista qal li s'issa ħadd qatt ma qallu li qed issir investigazzjoni fil-konfront tiegħu. Żied li l-isforzi tiegħu biex jiġġieled il-korruzzjoni qed idejqu ħafna nies u qal li mhux se jibża' minn dawk li sejjaħ rikatti politiċi. Dwar il-proġett tal-wind farm fil-Montenegro, Dr Delia qal li l-Prim Ministru għandu jerfa' r-responsabbiltà politika għax allega li kien ilu 6 xhur jaf b'dan il-ftehim. Qal li Robert Abela aġixxa fuq l-ex Ministru Konrad Mizzi meta ġie dahru mal-ħajt. Dr Delia qal li l-indeċiżjoni ta' Dr Abela se twassal biex il-pajjiż ma jgħaddix mit-test tal-Moneyval. Mistoqsi dwar is-sondaġġi, Dr Delia stqarr li huwa mħasseb li l-Partit Nazzjonalista mhux jikseb il-fiduċja tan-nies. Qal iżda li dawn urew li f'xahar Dr Abela tilef il-fiduċja ta' 24,000 persuna. Dr Delia wera l-fehma li l-Partit Laburista se jibqa' jitlef il-fiduċja tan-nies waqt li qal li l-Partit Nazzjonalista qed iħabrek biex jirbaħ il-fiduċja tan-nies.